На прошлом часу смо решили укрштеницу и добили наслов лекције - ДЕЛОВИ БИЉКЕ

Наставићемо, отворите уџбеник страну 70. Прочитајте текст, а затим погледајте презентацију у којој ћете видети делове биљке и њихову улогу.

Као што видите на сликама у књизи сваки део биљке може различито да изгледа код различитих биљака, али да му је улога иста. На пример: корен маслачка и корен бора, стабло паприке и брезе, лист кестена и пшенице, цвет јабуке и лале.

Сви делови биљке су важни, али за размножавање посебну важност имају цвет, плод и семе биљке.

Посматрајте слике плодова у Уџбенику на стр. 70, и других слика плодова (шљива, јабука, боранија). Уколико имате код куће можете се погледати плодове воћа и поврћа. Упоредити изглед семена.

Размислите, поред приказаног грашка, које још биљке имају сочно семе? Зашто је плод важан за размножавање биљке? (Напишите своје мишљење у свеску)

Посматрај слике у Уџбенику на стр. 71. Зашто је семе важно за размножавање биљке? (напиши одговор у свеску)

Да ли се сећате, учили смо прошле године на који начин се може вршити преношење семена. (ко се сећа нека напише одговор у свеску)

Зашто је цвет важан за размножавање биљке? (напишите своје мишљење)

Пчеле помажу код размножавања биљке као и други инсекти, тако што слетањем на биљку купе поленов прах, а затим га прелетањем преносе на друго место.

Посебно важно је да запамтимо да су жива и нежива природа повезане, када је реч о размножавању биљака, као и о условима који су потребни да би се из семена биљке развила млада биљка. Дакле да би се развила млада биљка потребно јој је земљиште, ваздух, вода и сунчева светлост и топлота.

Ветар помаже биљкама, тако што разноси семе. Киша помаже биљкама тако што биљке добијају потребну воду.

Које плодове користи човек? Којим се још деловима биљке храни човек? Који део биљке користи када припрема зелену салату? Који део биљке користи кад једе шаргарепу? Шта једе човек када грицка сунцокрет? Који део биљке користи за припрему чаја од камилице?

Одговорите у свеску на дата питања.

Домаћи:

Радна свеска, стр. 60, као и 4. и 5. задатак на стр. 61.

Према упутству на стр. 71. ставити формирану биљку с кореном у теглу и поклопити теглу пластелином, задатак на стр. 71. *Прати и бележи*. Нацртати табелу у свеску и бележити резултате.